NARIADENIE KOMISIE (ES) č. 251/2009
z 11. marca 2009,
ktorým sa vykonáva a mení a dopĺňa nariadenie Európskeho parlamentu a Rady (ES) č. 295/2008, pokiaľ ide o rady údajov, ktoré sa majú zostavovať pre štrukturálnu podnikovú štatistiku, a úpravy potrebné po revízii štatistickej klasifikácie produktov podľa činností (CPA)
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 295/2008 (1) z 11. marca 2008 o štrukturálnej podnikovej štatistike, a najmä na jeho článok 11 ods. 2 písm. b) a e),
keďže:
(1)
Nariadením (ES, Euratom) č. 58/97 (2) sa ustanovil spoločný rámec pre tvorbu štatistiky Spoločenstva o štruktúre, činnosti, konkurencieschopnosti a výkonnosti podnikov v Spoločenstve. V záujme jasnosti a prehľadnosti sa toto nariadenie rekodifikovalo a vykonali sa podstatné zmeny a doplnenia rôznych ustanovení.
(2)
Nariadenie Komisie (ES) č. 2701/98 o Radoch dát, ktoré sa majú vytvoriť na štrukturálnu podnikovú štatistiku (3), sa musí upraviť s cieľom zohľadniť tieto zmeny a doplnenia. V záujme prehľadnosti sa musí nahradiť týmto nariadením.
(3)
Je potrebné stanoviť periodicitu zostavovania viacročnej štrukturálnej podnikovej štatistiky a členenie výsledkov na tvorbu štrukturálnej podnikovej štatistiky s cieľom zostavovať údaje, ktoré sú porovnateľné a zosúladené medzi členskými štátmi.
(4)
Po revízii štatistickej klasifikácie produktov podľa činností (CPA) je potrebné upraviť niektoré názvy ukazovateľov v prílohe V.
(5)
Opatrenia ustanovené v tomto nariadení sú v súlade so stanoviskom Výboru pre štatistické programy,
PRIJALA TOTO NARIADENIE:
Článok 1
Periodicita zostavovania viacročnej štatistiky a členenie výsledkov uvedené v článkoch 3 a 7 nariadenia (ES) 295/2008 sa stanovujú v radoch údajov uvedených v prílohe I k tomuto nariadeniu.
Členské štáty zostavujú tieto rady údajov za referenčný rok 2008 a nasledujúce roky.
Článok 2
Nariadenie (ES) č. 2701/98 sa týmto zrušuje.
Naďalej sa však uplatňuje na rady údajov, ktoré sa majú zasielať za referenčné roky do roku 2007 vrátane.
Článok 3
Príloha V k nariadeniu (ES) č. 295/2008 sa mení a dopĺňa podľa prílohy II k tomuto nariadeniu.
Článok 4
Toto nariadenie nadobúda účinnosť dvadsiatym dňom nasledujúcim po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 11. marca 2009